Stiže jaka ciklona Ines: Nakon jutarnjih minusa, prve pahulje na zapadu zemlje (FOTO)

Sa zimskih -12,1°C Jelvica i Krasno u Lici bili su najhladnije mjerne postaje u mreži Pljusak.com. Hladniji od -10 bili su još Sveti Jure na Biokovu (-11,7°C), kao i postaja DHMZ-a na planinarskom domu Zavižan na Velebitu (-10,4°C).

Najhladnija noć u dosadašnjem tijeku prosinca, kao i jutro, također su zabilježeni i u ostatku zemlje. U unutrašnjosti zemlje, kao i u zaleđu Istre i Dalmacije bilo je od -6 do -2°C, a uz obalu i na otocima 0 do 5°C. Tako je slabog mraza bilo prvi put ove godine ponegdje i uz obalu, a u Dalmaciji su jutrošnje temperature zraka mjestimice najniže od 12. prosinca 2012. godine!

Minimalne temperature zraka u Hrvatskoj, 27.12.2014. (Pljusak.com)



Jadran je još vrlo topao s obzirom da dio godine jer su mu površinske temperature bile od 11 do čak 17°C ponegdje u Dalmaciji, no to će se sljedećih dana početi drastično mijenjati.

Prvi dio dana protekao je u znaku većinom stabilnog anticiklonalnog vremena. Anticiklonalno polje nad našim područjem počelo se brzo narušavati, te je počeo jači pad tlaka zraka. O tome koliko će pad tlaka zraka biti izražen, najbolje govori podatak da je jutros tlak u dijelovima Dalmacije bio 1020 hPa na razini mora, a sutra će u isto vrijeme biti od 20 do 25 hPa niži!

Bura je protekle noći u Dalmaciji bila jaka, imala je olujne udare. Na splitskom području udari su prelazili 80, dubrovačkom 90, a na makarskom području i orkanskih 120 km/h. Bura je ujutro posvuda prestala, a na sjevernom Jadranu zapuhalo je jugo koje će se danju brzo prošiti na cijeli Jadran. Navečer će jugo u Dalmaciji biti jako i olujno, očekuju se i orkanski udari uz povećavanje valovitosti mora, ponegdje i ciklonalnu plimu! Jugo će u drugom dijelu noći na većem dijelu Jadrana zamijeniti vjetar zapadnih smjerova, a prava bura očekuje se tek u drugom dijelu nedjelje, prvo na sjevernom Jadranu. Bura će najjača biti u noći na ponedjeljak i u ponedjeljak ujutro, kada su posvuda mogući udari preko 100 km/h, a prognostički modeli upućuju na mogućnost udara preko 200 km/h u podvelebitskom kanalu.

Pogleda na jutrošnju satelitsku snimku naoblake bio je impresivan. Centar ciklone, koju je Crometeo tim nazvao Ines, u jutarnjim satima bio je oko zemalja Beneluksa i brzo se premještao prema jugu, uz stalno produbljivanje. Već u noći na nedjelju centar ove jake zimske ciklone naći će se u Jadranu i vrlo brzo će se premjestiti nad balkanski poluotok do kraja dana.

Naoblačenje je, zbog nadolazeće ciklone, već zahvatilo zapadne dijelove zemlje, osobito pogranično područje sa Slovenijom, sjeverni Jadran i Gorski kotar. Slab snijeg već pada na dijelu spomenutog područja, najviše u zaleđu Rijeke i Gorskom kotaru. U Dalmaciji i Slavoniji se zadržava vedro, no i tamo će se do kraja dana jače naoblačiti.

Sredinom dana temperature zraka su većinom od 0 do 5°C u unutrašnjosti zemlje i zaobalju, a od 6 do 10°C uz obalu i na otocima.

UNUTRAŠNJOST ZEMLJE:

U subotu većinom suho, djelomično sunčano i hladno. Više sunčanih razdoblja u prvom dijelu dana. Poslijepodne naoblačenje sa zapada, Gorskom kotaru i Lici počet će snijeg koji će se navečer širiti na središnju Hrvatsku. U noći na nedjelju snijeg će jačati i biti obilan te se postupno širiti i na Slavoniju. Tijekom subote puhat će povremeno umjeren južni i jugoistočni vjetar, u Gorskom kotaru jak jugozapadni, u Slavoniji još ujutro umjeren sjeverozapadni. Jutarnja temperatura zraka od -6 do -1, u gorju i do -10°C. Najviša dnevna u nizinama od -1 do 3°C, u gorju hladnije.

Nedjelja nam donosi pravu snježnu oluju. Najviše snijega, prema materijalima dostupnim u trenutku pisanja prognoze, past će u noći i prijepodne u Lici, Gorskom kotaru i središnjim predjelima. U gorju mjestimice više od pola metra, a u nizinama možda i preko 30 cm, osobito na karlovačkom području. Očekuje se snježna mećava uz jak i olujan istočni, zatim tijekom nedjeljnog jutra sjeveroistočni vjetar, a poslijepodne sjeverni uz slabljenje snijega. U Slavoniji količina snijega još nije usuglašena, ali također bi moglo pasti više od 20, ponegdje i više od 30 cm uz jak sjeveroistočnjak. Temperatura zraka cijeli dan od -5 do 0°C, u gorju i do -10 Celzijevih stupnjeva. U noći na ponedjeljak razvedravanje sa sjeverozapada uz slabljenje vjetra.

U ponedjeljak ujutro još slab snijeg na istoku, a zatim će posvuda biti većinom suho i djelomično sunčano te vrlo hladno. Vjetar povremeno umjeren sjevernih smjerova, do kraja dana bi trebao potpuno prestati. Jutarnja temperatura u gorju od -14 do -9, u nizinama od -10 do -5°C. Danju od -7 do -3 stupnja, u gorskim krajevima oko -10°C.

JADRAN:

Subota će početi pretežno sunčano. Sredinom dana na sjevernom Jadranu postupno jače naoblačenje, do večeri će se proširiti na Dalmaciju. Počet će kiša, a u zaobalju ponegdje biti i snijega, na sjevernom Jadranu iznad 300, a u Dalmatinskog zagori iznad 500 metara nadmorske visine. Navečer će oborine mjestimice biti obilne, praćene grmljavinom. Ujutro će puhati bura i tramontana koja će još u Dalmaciji biti jaka, brzo će oslabiti. Jugo će prvo zapuhati na sjevernom Jadranu, popodne će se prošiti na Dalmaciju i brzo jačati. Navečer će u Dalmaciji jugo ponegdje doseći olujni prosjek, a mogući su orkanski udari preko 120 km/h. Kasno navečer na sjevernom i dijelu srednjeg Jadrana vjetar u okretanju na jugozapadnjak i zapadnjak kada je moguća ciklonalna plima. Minimalne jutarnje temperature zraka u zaobalju od -5 do 0°C, uz obalu i na otocima od -1 do 6°C. Najviše dnevne temperature u zaobalju od 1 do 6°C, uz obalu i na otocima od 6 do 12°C.

Nedjelja će oblačnija biti u prvom dijelu, osobito u noći kada će mjestimice pasti preko 40 litara kiše, a u višim planinama zaobalja i preko 30 cm snijega. Na sjevernom Jadranu snijeg je u noći i ujutro moguć ponegdje do mora, u Dalmaciji će padati samo u planinama i višim dijelovima Zagore. Prestanak oborina i djelomično razvedravanje prvo će zahvatiti sjeverni Jadran, postupno će se danju širiti na Dalmaciju. U srednjoj i južnoj Dalmaciji će još u početku puhati jako i olujno jugo, na sjevernom jaka do olujna, podno Velebita i orkanska bura, a između će prolazno biti vjetra zapadnih smjerova, popodne na jugu Dalmacije i lebića. Do kraja dana umjerena do jaka, ponegdje i olujna bura s orkanskim udarima proširit će se na cijelu obalu. Jutarnje temperature zraka na sjevernom Jadranu od -6°C ponegdje u zaobalju do 6°C na vanjskim otocima, u Dalmaciji od 0°C na kninskom do visokih 13°C ponegdje na otocima južne Dalmacije. Sredinom dana od 0°C podno Velebita do 13°C na krajnjem jugu Dalmacije. Navečer posvuda daljnje jače zahlađenje.

Satelitska snimka Europe u drugom dijelu jutra (WeatherMaps, Eumetsat)



Zimska idila na Plitvicama. Foto: M. Turkalj



Zimsko jutro u Mrkoplju. Foto: Mrkopalj Facebook



Snijegom zatrpana Kamešnica snimljena iz Splita. Foto: Nebbia / Crometeo forum

Obasjani zimskim zrakama sunca na Velebitu. Foto: Nino Salkić

Prvi snijeg nove ciklone u zaleđu Rijeke. Foto: Ortak Tommy

Snijeg u zaleđu Rijeke. Foto: Danijel / Crometeo forum



Komentari